Eesti Vähihaigete Laste Vanemate Liit

Eesti Vähihaigete Laste Vanemate Liit (EVLVL) on mittetulundusühing, mille eesmärgiks ja ülesandeks on abistada ja toetada perekondi, kui lapsel on vähk, parandada nende laste hoolekannet ja teadvustada sotsiaalse kaitse vajadust.
EVLVL loodi vähki haigestunud laste vanemate eestvõttel 16. aprillil 1992 ning tegutses toona aktiivselt 2000ndate aastate alguseni. Liidu sel perioodil olid vähihaigete laste ja perede kokkusaamiskohaks vähihaigetele lastele ja nende peredele suunatud laager ja iga-aastane traditsiooniline jõulupidu. Liit oli kümmekond aastat passiivne, kuid taaselustus 2013. aastal Liis-Katrin ja Märt Avandi ja teiste tarmukate eestvedamisel. Eesti Vähihaigete Laste Vanemate Liidu kõneisikuks on tuntud näitleja Märt Avandi.
Tänaseks on EVLVL kasvanud aktiivseks vähihaigeid lapsi ja nende vanemaid koondavaks ühinguks, mis lisaks varasematele traditsioonilistele suvistele perelaagritele ja jõulupidudele, aitab vähihaigete laste päevi sisustada loovteraapia ja muusikateraapiaga, muutes haiglas veedetud päevad rõõmsamaks. Selleks on liit koostööd teinud Kalevi kommivabrikuga, et läbi viia heategevuskampaania "Ole kah käpp!", mille käigus kogutud rahaga ehitati Mesikäpa mängutoad Tartu ja Tallinna keskuses, kus vähki haigestunud lapsi ravitakse.
Samuti püüab liit kogutud annetuste abil tagada vähki haigestunud lapse vanematele ja peredele vajadusel psühholoogilist tuge, nõustamist ja tugigruppe, vajadusel füsioteraapiat ning erandjuhtudel püüab liit leida ka rahastuse vähiravimite ostmiseks, mida Eesti Haigekassa ei rahasta. Samuti tegeleb liit laste vähihaiguse teemalise teavitus- ja selgitustööga, toetab haigestunud lapse peret ja aitab šokis oleval perel uue olukorraga toimetulekul ning suunab vajalikes asjaajamistes, millest perel ei ole seni aimugi.
Liitu kuuluvad lapseeas vähki haigestunud laste vanemad vabatahtlikkuse alusel. Liit kogub oma eesmärkide täitmiseks ja eelkirjeldatud tegevusteks vajalikud rahalised vahendid peamiselt annetuste kaudu. Kogu liidu tegevus tugineb vabatahtlikkusel - liidu juhatuse liikmed ja teised vabatahtlikud panustavad liidu juhtimisse ja ülesannete täitmisse vabatahtlikena tasu saamata, pühendades oma aega ja energiat vähihaigete laste jaoks parema tuleviku loomiseks. Liidu toimimiseks kasutab liit tasuliste teenustena üksnes raamatupidamise ja koordinaator-tugiisiku teenust.

EVLVL ettepanekul muudeti vähihaigete laste vanemate hooldushüvitist 60 päevani

2014. aasta alguses tõstatas vähki põdeva lapse ema ajakirjanduses küsimuse, millest peaks vähihaige lapse vanem elama ja miks riik ei kompenseeri nende töövõimetust selle aja jooksul. Sotsiaalministeeriumi pressiesindaja vastus riivas ja solvas vähihaigete laste vanemaid ning EVLVL palus kohtumist ministriga, et ametnikele selgitada, mida üldse tähendab elu vähihaige lapsega ja millised on toimetulekuvõimalused. EVLVL tegi ministeeriumile ka konkreetse ettepaneku, mille kohaselt pikendatakse vähihaige lapse vanema hooldushüvitist lapse raviperioodi lõpuni. Ravikindlustuse seaduse § 59 lõike 1¹ muudatust rakendatakse alates 01.07.2015.

Koostöö teiste heategevusorganisatsioonidega

Eesti Vähihaigete Laste Vanemate Liit kuulub Eesti Mittetulundusühingute ja Sihtasutuste Liitu ja Eesti Vähiliitu ning teeb koostööd Tartu Ülikooli Kliinikumi Lastefondiga ja MTÜ-ga Minu Tasakaal. EVLVL tegutseb kooskõlas EMSLi annetuste kogumise hea tavaga.